題富鄭公畫像
作者：李綱
朝代：宋

paragraphs: 天驕自昔難羈縻，憑陵中夏侵北垂。
秦城萬里塹山谷，漢女遠嫁爲閼氏。
赫然武帝事征伐，天下騷動士馬疲。
古來制禦無上策，本朝鎮撫誠得宜。
祖宗守邊有良將，胡騎遠遯不敢窺。
澶淵之役起倉卒，當時衆議何其危。
萊公庭爭乃親討，貔虎百萬從六飛。
弩機暗發虜酋殞，震怖屈膝祈完歸。
歡盟從此到今日，生靈休息誠賴之。
中間桀驁邀歲賜，懸河之辯亦莫支。
篤生鄭公爲民社，一言剖决遂不疑。
萊鄭之功實終始，配入太廟銘鼎彞。
我生後公不及識，再拜圖像涕泗洟。
安得如公之人在廊廟，坐使德澤漸烝黎。